Christian Kaaber
Christian Kaaber er en dansk antikvar og boghistoriker, mag.art. i litteraturhistorie 1988 og fra 2002 ledende medarbejder hos Vangsgaards antikvariat, boghandel og forlag.
Christian Kaabers forskning angår typisk sammenhængen mellem det litterære værk som åndsprodukt og som en publikation med et meningsfuldt grafisk udtryk. Han er medforfatter eller -redaktør til en meget lang række arbejder publiceret især i Forening for Boghaand-værks årsskrift Bogvennen; mange om danske illustratorer og om bøgernes verden siden o. 1600.
I flæng kan nævnes Man skal tage børnenes liv alvorligt – om Ib Spang Olsen (Bogvennen 2008-09), Et motiv i hver eneste sætning – om Jane Muus (Bogvennen 2010) og P.C.Klæstrup: Den første: P.C. Klæstrup. Guldalderen med et glimt i øjet (Bogvennen 2018). I den meget lærde ende af forfatterskabet befinder sig arbejder som De Bille'r og de Brahe'r. Og de mange bøger. En herregårds-historie fra 1600tallet (Bogvennen 2013), Bispens bibliotek. Thomas Kingo og hans bøger (Fund og Forskning 2018) og Verdens forgængelige herlighed, om Adam Gottlob Moltkes pragtbibliotek (Dansk Bibliofil-Klub 2020).
Parallelt med talrige hverv i bogbranchen har Christian Kaaber siden 1990 været et fremtrædende medlem af Dansk Bibliofil-Klub, siden 2006 været formand for Komitéen for Årets Bedste Bogarbejde under Forening for Boghaandværk og igennem mere end 20 år været en drivende kraft i foreningens virke og i formidlingen af dansk bogkultur i offentligheden.